**Tájékoztató**

**NYÁRI NYELVI FOGLALKOZÁS AZ SZTE BTK épületében**

**angol, francia, német, olasz, spanyol nyelvekből**

A Szegedi Tudományegyetem ***EFOP 3.2.14-17. LÉNYEg*** pályázata ingyenes, nyári, élményalapú és beszédközpontú (de NEM nyelvvizsga felkészítő) nyelvi foglalkozásokat kínál a pályázatban az egyetemmel együttműködő középiskolákban tanuló diákok számára.

A foglalkozások helyszíne a Szegedi Tudományegyetem Bölcsészet- és Társadalomtudományi Kara (Szeged, Egyetem u. 2.). A foglalkozásokat heti turnusokban tartjuk **2019. június 17-től** az alábbi heteken: **június 17-21**; **június 24-28**; **július 1-5**; **július 8-12**, és **augusztus 26-30**. Egy turnusban hétfőtől péntekig, napi 4x60 perces foglalkozást tartanak a résztvevőknek az egyetem nyelvtanár-szakos hallgatói oktatói felügyelettel, több párhuzamos csoportban is.

A heti turnus hétfőnként a regisztrációval indul 8.30-tól (a BTK főépületében, a földszinten), ahol a résztvevők megtudják a csoportbeosztást is. A foglalkozások 9:00-kor kezdődnek és 13:30-kor fejeződnek be.

A foglalkozásokra a jelentkezés a ***Jelentkezési lap*** kitöltésével lehetséges. Kérjük, hogy minden adatot adjanak meg! A jelentkezési lapot **2019. május 20-án, 14:00-ig** küldjék el aláírva, beszkennelve vagy befényképezve az efop.lenyeg@gmail.com email címre, **„EFOP, nyár” tárgy** megjelöléssel. A jelentkezés elfogadásáról 2019. június 8-ig értesítést küldünk a résztvevőknek. Amennyiben bármilyen ok miatt nem tud a jelentkező részt venni a foglalkozásokon, a turnus előtti héten csütörtökig lehet a részvételt lemondani.

Túljelentkezés esetén az alábbi szempontokat vesszük figyelembe a jelentkezés elfogadásához: 1) a magasabb évfolyamú diákok előnyt élveznek; 2) az A2 és B1 szintű nyelvtudással rendelkezők előnyt élveznek; 3) a jelentkezések beérkezési sorrendje; 4) az iskolák egyenlő arányban kapjanak helyeket a diákjaik számára; 5) túljelentkezés esetén egy diák egy turnusban vehet csak részt a foglalkozásokon.

Szeretettel várjuk jelentkezésüket!

Bajnóczi Beatrix

a projekt szakmai vezetője

Szeged, 2019. április 15.